‘ธนชาตประกัน’ลุยปั๊มเบี้ยทะลุ1.5หมื่นล้าน
กลุ่มธนชาตประกัน ตั้งเป้าเบี้ยรวม 1.49 หมื่นล้านบาท โตขึ้น 25% เน้นประกันสินเชื่อเป็นหลัก
24 ก.พ. 2555

กลุ่มธนชาตประกัน ตั้งเป้าเบี้ยรวม 1.49 หมื่นล้านบาท โตขึ้น 25% เน้นประกันสินเชื่อเป็นหลัก
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า ปี 2555 บริษัทประกันในกลุ่มธนชาตตั้งเป้าเบี้ยรับรวม 1.49 หมื่นล้านบาทเพิ่มขึ้น 25% จากปี 2554 ที่มีเบี้ยรับรวม 1.2 หมื่นล้านบาท เพิ่มขึ้น 20% ยังคงมุ่งการเติบโตผ่านธนาคารธนชาตบริษัทแม่เป็นหลัก ซึ่งปีนี้เป็นปีแรกที่การควบรวมกิจการระหว่างธนาคารธนชาตกับธนาคารนครหลวงไทยเสร็จสมบูรณ์ ส่งผลให้มีสาขามากถึง 680 สาขา เข้าถึงลูกค้าได้มากขึ้น
ทั้งนี้ แยกเป็นเบี้ยรับรวมของบริษัทธนชาตประกันชีวิต 9,400 ล้านบาท เพิ่มขึ้น 30% เบี้ยรับรวมของบริษัทธนชาตประกันภัย 5,590 ล้านบาท เพิ่มขึ้น 20%
“ธนชาตประกันภัย ได้ออกประกันรถยนต์ชั้น 2 และชั้น 3 พิเศษ ซึ่งได้เพิ่มความคุ้มครองภัยน้ำท่วมวงเงิน 1 แสนบาท เบี้ยประกัน 500 บาท โดยให้ลูกค้าเลือกด้วยความสมัครใจว่าจะซื้อภัยน้ำท่วมเพิ่มหรือไม่ จะเริ่มขายต้นเดือน เม.ย.นี้ ซึ่งต่างจากที่อื่นที่จะผูกรวมกับสัญญาหลัก” นายพีระพัฒน์ กล่าว
นายพีระพัฒน์ กล่าวว่า ขณะนี้บริษัทได้ออกประกันอุบัติเหตุเพื่อลูกรัก ซึ่งแตกต่างจากบริษัทอื่นๆ ตรงที่ถ้าผู้ปกครองเสียชีวิต จะจ่ายเงินสินไหมทั้งก้อนให้ลูกเท่านั้น แต่บริษัทจะจ่ายเงินก้อนให้ลูก และยังจ่ายเงินช่วยเหลือลูกรายปีต่อเนื่องกัน 5 ปี รวมถึงประกันอุบัติเหตุบวกเพิ่มเสริมมงคลที่คุ้มครองกรณีเสียชีวิตในวันหยุดนักขัตฤกษ์ 2 เท่า และถ้าประสบอุบัติเหตุสาธารณะจะเพิ่มความคุ้มครองเป็น 3 เท่า นายวิจักษณ์ ประดิษฐวณิช กรรมการผู้จัดการ บริษัท ธนชาตประกันชีวิต กล่าวว่า ส่วนในปีนี้บริษัทตั้งเป้าเบี้ยรับรวม 9,400ล้านบาท โดย 90% จะมาจากการขายผ่านธนาคาร เน้นประกันสินเชื่อตามนโยบายของธนาคาร โดยจะขยายฐานลูกค้าประกันสินเชื่อเช่าซื้อ สินเชื่อบ้านและสินเชื่อเอสเอ็มอี เพื่อให้ลูกค้าของธนาคารได้รับบริการอย่างครบวงจร ซึ่งปีนี้ได้เพิ่มความคุ้มครองประกันสินเชื่อรถกรณีเสียชีวิตอีก 50%